Document ID: 32012R1231

RÅDETS FORORDNING (EU) Nr. 1231/2012
af 17. december 2012
om ændring af forordning (EU) nr. 7/2010 om åbning og forvaltning af autonome EU-toldkontingenter for visse landbrugs- og industriprodukter
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 31,
under henvisning til forslag fra Europa-Kommissionen, og
ud fra følgende betragtninger:
(1)
For at sikre tilstrækkelige og uafbrudte forsyninger af visse varer, der ikke produceres i tilstrækkelige mængder i Unionen, og for at undgå at forstyrre markederne for visse landbrugs- og industriprodukter er der med Rådets forordning (EU) nr. 7/2010 (1) åbnet for autonome toldkontingenter. Produkter i disse toldkontingenter kan importeres til nulsats eller nedsat sats. Af de samme årsager er det for produkter med løbenumrene 09.2658, 09.2659, 09.2660 og 09.2661 nødvendigt at åbne nye toldkontingenter til nulsats for passende mængder med virkning fra den 1. januar 2013.
(2)
Kontingentmængderne for de autonome toldkontingenter med løbenumrene 09.2628, 09.2634 og 09.2929 er utilstrækkelige til at opfylde EU-industriens behov i indeværende kontingentperiode, der udløber den 31. december 2012. Disse kontingentmængder bør derfor forhøjes med virkning fra den 1. juli 2012. De forhøjede kontingentmængder for autonome kontingenter med løbenummer 09.2634 bør dog ikke fortsætte efter den 31. december 2012.
(3)
Kontingentmængderne for autonome toldkontingenter med løbenummer 09.2603 erstattes af de mængder, der fremgår af bilaget til denne forordning.
(4)
Det er ikke længere i Unionens interesse at opretholde toldkontingenter i 2013 for produkter med løbenumrene 09.2615, 09.2636, 09.2640, 09.2813 og 09.2986. Disse kontingenter bør derfor lukkes med virkning fra den 1. januar 2013, og de tilsvarende produkter bør udgå af bilaget til forordning (EU) nr. 7/2010.
(5)
I lyset af det antal ændringer, der skal foretages, bør bilaget til forordning (EU) nr. 7/2010 af klarhedshensyn erstattes i sin helhed.
(6)
Forordning (EU) nr. 7/2010 bør derfor ændres i overensstemmelse hermed.
(7)
Da toldkontingenterne bør have virkning fra den 1. januar 2013, bør forordningen anvendes fra samme dato og straks træde i kraft efter offentliggørelsen i Den Europæiske Unions Tidende -
VEDTAGET DENNE FORORDNING:
Artikel 1
Bilaget til forordning (EU) nr. 7/2010 erstattes af teksten i bilaget til nærværende forordning.
Artikel 2
Med virkning fra den 1. juli 2012 foretages følgende ændringer i bilaget til forordning (EU) nr. 7/2010:
1)
kontingentmængden for det autonome toldkontingent med løbenummer 09.2628 fastsættes til 3 000 000 m2
2)
kontingentmængden for det autonome toldkontingent med løbenummer 09.2634 fastsættes til 8 000 tons for perioden indtil den 31. december 2012
3)
kontingentmængden for det autonome toldkontingent med løbenummer 09.2929 fastsættes til 10 000 tons.
Artikel 3
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. januar 2013 undtagen artikel 2, som anvendes fra den 1. juli 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. december 2012.

Labels: 3
1
6